AAV ฉุดไม่อยู่ กูรูชี้ธุรกิจสดใสแม้ ICAO ขึ้นธงแดง แย้มกำไรปีนี้นิวไฮ-เป้าใหม่ 6.9 บ.
AAV แรงไม่หยุด บล.ฟินันเซีย ไซรัสชี้ธุรกิจสดใสแม้ ICAO ขึ้นธงแดง แย้มกำไรปีนี้นิวไฮ-เป้าใหม่ 6.9 บ.โดย ณ เวลา 14.40 น.อยู่ที่ 4.86 บาท บวก 0.10 บาท หรือ 2.10% มูลค่าการซื้อขาย 122.54 ล้านบาท
13 ก.ค. 2558

ผู้สื่อข่าวรายงานว่า ราคาหุ้น บริษัท เอเชีย เอวิเอชั่น จำกัด (มหาชน) หรือ AAV ณ เวลา 14.40 น.อยู่ที่ 4.86 บาท บวก 0.10 บาท หรือ 2.10% มูลค่าการซื้อขาย 122.54 ล้านบาท ขณะที่ดัชนีหุ้นไทยโดยรวมบวก 0.38%ทั้งนี้ ราคาหุ้นมีการปรับตัวขึ้นต่อเนื่องนับตั้งแต่วันที่ 19 มิ.ย.58 ที่ผ่านมาจากระดับ 4.22 บาท
 
บล.ฟินันเซีย ไซรัส แนะนำ “BUY” ราคาเป้าหมาย 6.90 บาท/หุ้น คาดการณ์กำไรสุทธิไตรมาส 2/58 เท่ากับ 310.4 ล้านบาท ลดลง 38.7% จากไตรมาสก่อน เนื่องจากอุตสหากรรมเริ่มเข้าสู่ช่วง Low Season (เม.ย. – ก.ย.) จึงทำให้ค่าโดยสารเฉลี่ยถูกกดดันจากการแข่งขันทางด้านราคาที่เพิ่มสูงขึ้นเพราะความต้องการบินต่ำลง โดยคาดว่าค่าโดยสารเฉลี่ยจะลดลง 5.4% จากไตรมาสก่อน
ขณะที่การเติบโตรายปีของกำไรสุทธิจะดีขึ้นจากผลขาดทุน 176.3 ล้านบาท ในไตรมาส 2/57 เพราะไม่มีผลกระทบจากปัจจัยทางการเมืองเหมือนปีที่แล้ว จึงส่งผลให้จำนวนนักท่องเที่ยวชาวต่างชาติในเดือนเม.ย. เพิ่มขึ้น รวมไปถึงจำนวนนักท่องเที่ยวจีนช่วง 5 เดือนแรกปี 58 ที่เพิ่มขึ้น
นอกจากนี้แม้ ICAO จะขึ้นธงแดงกับบพ. AAV ก็ยังเติบโตอย่างสดใสท่ามกลางปัจจัยลบเพราะมีตลาดหลักอยู่ในประเทศจีนและไม่มีเส้นทางบินไปยังประเทศที่ให้ความสำคัญกับมาตรฐานของ ICAO
ส่วนแนวโน้มกำไรปกติจะเติบโตดีเยี่ยมและทำ New High ในปี 2015 โดยมีปัจจัยหนุนมาจากการท่องเที่ยวที่ฟื้นตัวดีเยี่ยมมาตั้งแต่ต้นปี คงประมาณการกำไรสุทธิปี 2015 ที่ 1,524.4 ล้านบาท เติบโต 732.2% จากช่วงเดียวกันของปีก่อน จากฐานต่ำในปี 2014